નવસારી શહેર માટે પીવાના પાણીની પરિસ્થિતિ અત્યંત ખરાબ થઈ છે. શહેરના દુધિયા તળાવમાં માંડ 6 દિવસ ચાલે એટલું જ પાણી બાકી રહ્યું છે અને નહેરનું રોટેશમ પણ હાલ ન હોવાથી નગરપાલિકાએ અઠવાડિયાના તમામ 7 દિવસ માત્ર 1 જ ટાઈમ પાણી આપવાનો નિર્ણય લઈ લીધો છે. જો નહેરનું પાણી ન મળે તો આનાથી પણ કપરી સ્થિતિ આવી શકે છે. નવસારી પાલિકાની પાણી યોજના નહેર આધારિત હોય ડેમમાં ગત સાલ પાણી ઓછુ હોવાથી નવસારી શહેરને નહેરના પાણીનો જથ્થો છેલ્લા 7 મહિનાથી (ડિસેમ્બરથી આજદિન સુધી) ઓછો અપાતો રહ્યો છે. નહેરનું પાણી ઓછુ મળતા નગરપાલિકાએ શહેરીજનોને અપાતા પાણીમાં કાપ મુક્યો છે. છેલ્લા કેટલાક દિવસથી અઠવાડિયામાં 4 દિવસ બે ટાઈમ અને 3 દિવસ એક જ ટાઈમ પાણી અપાઈ રહ્યું છે. એમાંય તળાવમાં પાણી ક્રમશ: ઘટતું રહેતા એકાદ અઠવાડિયાથી તો બોરનું પાણી પણ મિક્સ કરી અપાઈ રહ્યું છે.